作者:李曾伯
標題:沁園春
內容:畫舸呼風，長劍倚天，壯哉此行。指洞庭彭蠡，遍觀吳楚，瞿塘灩澦，直上峨岷。帝語春溫，軍聲秋肅，手濟時屯開泰平。天應是，念蠶叢父老，公為更生。眼看四海無人。今天下英雄惟使君。想馳情忠武，將興王業，撫膺司馬，忍咎吾民。淨洗甲兵，歸來鼎輔，定使八荒同一雲。經營事，比京河形勢，更近函秦。